Приложение 2

**ПРАВИЛА ЗА ПОЛЗВАНЕ НА МЕРИ ПАСИЩА И ЛИВАДИ ОТ**

**ОБЩИНСКИ ПОЗЕМЛЕН ФОНД НА ОБЩИНА НЕСЕБЪР**

Правилата за ползване на мерите и пасищата на територията на Община Несебър са изготвени, съгласно изискванията на Закона за собствеността и ползването на земеделските земи чл.37о, ал.1, т.2 и съдържат:

 Перспективен експлоатационен план за паша

 Частите от мерите и пасищата за общо и индивидуално ползване, и тяхното

 разграничаване

 Прокарите за селскостопанските животни до местата за паша и водопоите

 Мерки за опазване, поддържане и подобряване на мерите и пасищата

 Ветеринарна профилактика

 Частите от мерите и пасищата ,предназначени за изкуствени пасища

 Построяване на навеси

 Въвеждане и редуване на парцелно ползване на пасищни комплекси

 Охрана

 Режим на ползване, забрани и ограничения

Правилата имат отворен характер и се актуализират в зависимост от конкретните условия и нормативната уредба.

***І. ПЕРСПЕКТИВЕН ЕКСПЛОАТАЦИОНЕН ПЛАН ЗА ПАША***

Перспективният експлоатационен план е разработен на основание и във връзка с Програмата за развитие на селските райони /ПРСР/ в страната за периода 2014-2020г.

 Цели на перспективния експлоатационен план са:

1. Дългосрочно опазване на пасищата в Община Несебър и опазване на биологичното разнообразие, с цел преобръщане на негативните промени, причинени от несъобразена с възможностите на природата паша, от изоставяне на пасищата и използване на земите за други цели.

2. В дългосрочен план да се повиши капацитета за разработване и управление на агро-екологични проекти. В тази връзка стопаните, кандидатстващи с проекти от ПРСР се ползват с предимство след изтичане срока на договора за индивидуално ползване на пасищата за удължаване на същия, до изтичане срока на задълженията, поети с първоначалното кандидатстване по мярката.

3. Постигане на максимална ефективност при използване на мерите и пасищата и достигане на максималния възможен екологичен ефект при ефективно разходване на средствата, получени чрез финансовите стимули на Европейския съюз, предназначени за развитието на земеделието.

4. Създаване на модел за формиране на сдружения на земеделските стопани, които ще допринесат за по-нататъшното развитие и икономически растеж на районите с пасища.

5. При разпределяне на пасищата да се отдаде приоритет на земеделски стопанства покрили европейските изисквания, както и тези с одобрени и изпълняващи в момента проекти по ПРСР за стабилизиране на икономическото състояние на земеделските стопанства и утвърждаване като фактор за развитие на животновъдството.

***ІІ. ЧАСТИТЕ ОТ МЕРИТЕ И ПАСИЩАТА ЗА ОБЩО И ИНДИВИДУАЛНО ПОЛЗВАНЕ, И ТЯХНОТО РАЗГРАНИЧАВАНЕ***

Съгласно чл.37о от ЗСПЗЗ във връзка с чл.37и ал.3 от ЗСПЗЗ Общински съвет – Несебър определя с решение пасищата , мерите и ливадите за общо и индивидуално ползване.

Списъкът на имотите за индивидуално ползване с категории се обявява в общините и кметствата и се публикува на интернет страницата на общината в срок до 1март.

Лицата, които имат регистрирани животновъдни обекти в землища на Община Несебър подават заявление по образец до кмета на общината в срок до 10 март, към което прилагат следните документи:

1.Копие от документ за самоличност за физически лица.

2.Копие от документ за регистрация или единен идентификационен код на юридическото лице или едноличния търговец, съгласно чл.23 от Закона за търговския регистър.

3.Копие от документ за самоличност на физическото лице, представляващо търговеца при провеждане на процедурата или документ за самоличност и нотариално заверено пълномощно на упълномощено от него лице.

4.Удостоверение за регистрация на животновъден обект с пасищни селскостопански животни, регистрирани в Интегрираната информационна система на БАБХ.

5.Удостоверения от компетентните органи за липса на:

 5.1. данъчни задължения

 5.2.задължения към Държавен фонд „Земеделие“

 5.3.задължения към държавния поземлен фонд и за земи по чл.37в, ал.3, т.2 от ЗСПЗЗ.

Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и животни от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория. На правоимащите лица, отглеждащи говеда за мляко или месо, овце и/или кози, одобрени за подпомагане по дейностите от подмерки "Плащания за преминаване към биологично земеделие" и "Плащания за поддържане на биологично земеделие", включени в направление биологично животновъдство, се разпределят имоти до 0,15 животинска единица на хектар, независимо от категорията на имотите. Разпределението се извършва от комисия, назначена със Заповед на кмета на Общината, която се произнася с Решение обективирано в протокол до 1 май, който е окончателен само при наличие на необходимата за всяко правоимащо лице площ.

Протоколът за окончателното разпределение на имотите по чл.100 ал. 3 от ППЗСПЗЗ се обявява в кметството и се публикува на интернет страницата на общината и може да се обжалва по отношение площта на разпределените имоти в 14-дневен срок пред районния съд. Обжалването не спира изпълнението на протокола, освен ако съдът постанови друго.

При недостиг на пасища, мери и ливади от общинския поземлен фонд в землището, в което е регистриран животновъдният обект, към разпределените имоти по реда на ал. 3 се извършва допълнително разпределение в съседни землища, които може да се намират и на територията на съседна община или област – при наличие на свободни площи. В случаите, когато допълнителното разпределение на площи се извършва в съседно землище, намиращо се на територията на друга община, разпределението се извършва от общинската комисия по местонахождението на имотите, на която служебно се изпращат копия от документите на заявителя с данни от протокола по ал. 3 за разпределената му площ. Този ред се прилага до изчерпване на имотите от общинския поземлен фонд или до достигане на определената норма, като разпределението се извършва последователно в съседно землище на територията на същата община, на друга съседна община в същата област или на съседна община в друга област. За разпределените имоти съответните комисии съставят протоколи в срок до 1 юни, които са окончателни само при наличие на необходимата за всяко правоимащо лице площ и могат да се обжалват по реда на ал. 4.

При недостиг на пасища, мери и ливади от общинския поземлен фонд в съответното или в съседни землища правоимащото лице подава заявление в срок до 10 юни до комисията по ал. 1, която предоставя служебно на министъра на земеделието и храните или на оправомощено от него лице протоколите по ал. 3 и 5 и копие от заявлението за допълнително разпределение на имоти от държавния поземлен фонд.

Директорът на областната дирекция "Земеделие" назначава комисия, в състава на която се включват представители на общинските служби по земеделие и на областната дирекция "Земеделие". Комисията се състои от трима до петима редовни членове, един от които – правоспособен юрист, и двама резервни членове. Член на комисията не може да бъде лице, което е свързано лице по смисъла на Търговския закон с участник в процедурата или с членове на неговите управителни или контролни органи, за което се представя декларация на председателя на комисията. Решенията на комисията се вземат с мнозинство от броя на членовете й.

 Комисията по ал. 7 разпределя допълнително необходимата за всеки кандидат площ съобразно данните от протоколите по ал. 3 и 5 в съответното и/или съседни землища, като разпределението се извършва последователно в съседно землище на територията на същата община, на друга съседна община в същата област или на съседна община в друга област. В случаите, когато разпределението на площите се извършва в съседно землище, намиращо се на територията на друга област, разпределението се извършва от съответната комисия по ал. 7 по местонахождението на имотите, на която служебно се изпращат копия от документите на заявителя с данни от протоколите за разпределената му площ. За разпределените имоти съответните комисии съставят окончателни протоколи в срок до 1 юли, които се обявяват в кметството и в сградата на общинската служба по земеделие, публикуват се на интернет страницата на общината и на съответната областна дирекция "Земеделие" и могат да се обжалват по реда на ал. 4.

Кметът на общината, съответно директорът на областната дирекция "Земеделие", сключва договори за наем или за аренда за имотите от общинския или държавния поземлен фонд или за части от тях въз основа на протоколите на комисиите и след заплащане на наемната или арендната цена, определена по пазарен механизъм, но не по-ниска от средното годишно рентно плащане за землището или за общината. Договорите се сключват по реда и при условията на чл. 37и, ал. 12 ЗСПЗЗ.

За имотите –пасища, мери и ливади за индивидуално ползване в землищата на Община Несебър договорите за наем се сключват за срок от 5/пет/ години по наемна цена определена от Общински съвет с решението по чл.37о от ЗСПЗЗ.

Останалите свободни пасища, мери и ливади от общинския и държавния поземлен фонд се отдават под наем или аренда чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. Търговете се провеждат от областната дирекция "Земеделие" – за земите от държавния поземлен фонд, и от кмета на общината – за земите от общинския поземлен фонд. Договорите се сключват за една стопанска година. За имотите –пасища, мери и ливади за индивидуално ползване в землищата на Община Несебър договорите за наем се сключват по наемна цена определена от Общински съвет с решението по чл.37о от ЗСПЗЗ.

 Останалите след провеждане на търга по ал. 13 свободни пасища, мери и ливади се отдават чрез търг на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона. Договорите се сключват за една стопанска година. За имотите–пасища, мери и ливади за индивидуално ползване в землищата на Община Несебър договорите за наем се сключват по наемна цена определена от Общински съвет с решението по чл.37о от ЗСПЗЗ.

Пасищата, мерите и ливадите от ОПФ на Община Несебър, които не са определени за индивидуално ползване, и които са останали свободни след окончателното разпределение по реда на чл.37и от ЗСПЗЗ са за общо ползване, което по смисъла на ЗСПЗЗ е традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада. Общото ползване на пасищата, мерите и ливадите от ОПФ на Община Несебър е безвъзмездно. За общо ползване – за паша, безвъзмездно, могат да се използват пасищата и мерите от ОПФ, предоставени под наем на лица, които са поели задължение да ги поддържат в добро земеделско и екологично състояние. Информация за това кои са имотите за общо ползване се предоставя на кметовете и кметските наместници на населените места, след приключване на процедурите по отдаване по реда на чл.37и от ЗСПЗЗ.

***ІІІ. ЧАСТИТЕ ОТ МЕРИТЕ И ПАСИЩАТА, ПРЕДНАЗНАЧЕНИ ПРЕДИМНО ЗА КОСЕНЕ***

В землищата на Община Несебър не са определени пасища и мери, които да са предназначени предимно за косене. Косенето в мерите и пасищата, следва де се извършва съгласно разпоредбите на „Агроекологични плащания” от Програмата за развитие на селските райони за периода 2014 –2020 и Наредба № 5 от 24 февруари 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. Да се извършва умерено косене и косене на неопасаната трева, след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започва от средата към периферията.

***ІV.ПРОКАРИ***

За прокари до местата за паша и водопой на животните да се използват съществуващите полски пътища, а за излизане от населеното място да се използва маршрут, определен от кмета/км.наместник на населеното място.

***V. МЕРКИ ЗА ОПАЗВАНЕ, ПОДДЪРЖАНЕ И ПОДОБРЯВАНЕ НА МЕРИТЕ И ПАСИЩАТА***

**А. Национални стандарти**

При ползване на мери и пасища е необходимо да се спазват Националните стандарти за поддържане на земята в добро земеделско и екологично състояние, а именно:

**За опазване на почвата от ерозия:**

**Национален стандарт 1.3.** Задължително е запазването и поддържането на

съществуващите трайни тераси в блока на земеделското стопанство и/или земеделски парцел и сключването на споразумения между земеползвателите на даден физически блок.”

**Осигуряване на минимално ниво на поддръжка на естествените местообитания:**

**Национален стандарт 4.1.** „Земеделски стопани, ползващи постоянно затревени площи (пасища и ливади), са длъжни да поддържат минимална гъстота от 0,15 животински единици на хектар (ЖЕ/ха) или да извършват минимум 1 коситба за съответната година – до 15 юли за равнинните райони, до 15 август за планинските райони, включени в обхвата на необлагодетелстваните планински райони. За равнинните райони при наличие на заповед за обявяване на съответната защитена зона от Националната екологична мрежа „Натура 2000“, издадена по реда на Закона за биологичното разнообразие с включена в нея забрана за косене до определена дата, срокът за извършване на коситба се удължава с 15 дни след изтичане срока на забраната.“.

**Национален стандарт 4.2.** Задължително е постоянните пасища и ливади да се

почистват от нежелана растителност - орлова папрат (Pteridium aquilinum), чемерика (Veratrum spp.), айлант (Ailanthus altissima), аморфа (Amorpha fruticosa) и къпина (Rubus fruticosus).

**Национален стандарт 4.3.** Задължително е да се запазват съществуващите полски граници (синори) в блока на земеделското стопанство и/или земеделския парцел.

**Национален стандарт 4.4.** Задължително е опазването на земеделски площи в близост до гори от навлизането на дървесна и храстовидна растителност в тях.”

**За опазване и управление на използването на водите:**

**Национален стандарт 5.1.** При използване на вода за напояване, земеделският стопанин трябва да притежава съответния документ за право на ползване (разрешително, договор и др.).

**Национален стандарт 5.2.** Задължително е осигуряването на буферни ивици с ширина минимум 5 метра по протежение на повърхностни водни обекти (реки, язовири, езера, море), с изключение на оризовите клетки, чрез естествена растителност (трева, дървета, храсти) или поддържани в чим. Забранява се прилагането на минерални и органични азотосъдържащи торове в буферните ивици.”

Националните стандарти са задължителни за изпълнение от всички земеделски стопани,собственици и/или ползватели на земеделски земи, които ще получават подпомагане по различните схеми на Общата селскостопанска политика (ОСП), допълнителните национални плащания и мерки от Програмата за развитие на селските райони.

Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.

Не се допуска преизпасване на площите, като е необходимо гъстотата на животните да бъде съобразена с бройките животински единици. Като „Животинска единица“ /ЖЕ/ е условна единица за приравняване на броя на животните на единица фуражна площ, използвана за изхранването им. Броят на различните видове и категориите животни се превръща в ЖЕ, както следва:

„Животинска единица“ са единиците, определени в Приложение II „Коефициенти на преобразуване на животните в животински единици, посочени в чл. 9, параграф 2“ от Регламент за изпълнение (ЕС) № 808/2014 на Комисията от 17 юли 2014 г. за определяне на правила за прилагане на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ОВ L, бр. 227 от 31 юли 2014 г.), както следва:

а) бикове, крави и други животни от рода на едрия рогат добитък на възраст над две години и животни от семейство коне на възраст над шест месеца – 1,0 ЖЕ;

б) животни от рода на едрия рогат добитък на възраст от шест месеца до две години – 0,6 ЖЕ;

в) животни от рода на едрия рогат добитък на възраст под шест месеца – 0,4 ЖЕ;

г) животни от рода на овцете и козите – 0,15 ЖЕ;

**Б. Мерки за опазване, поддържане и подобряване на мерите и пасищата**

1. Да не се допуска строителство в мерите и пасищата без промяна на предназначението им с решение на Общински съвет.

2. При построяване на навеси следва да се спазват разпоредбите на Закона за устройство на територията и Закона за опазване на земеделски земи.

3. Да не се разорават и превръщат в обработваема земя – нива.

4. Кмета /кметски наместник/ на населеното място и специализираните органи да

осъществяват контрол за провеждането на мероприятията по осигуряване на пожарна безопасност в пасищата и мерите. Мероприятията по осигуряване на пожарна безопасност, се извършва от и за сметка на ползвателите при сключен договор за ползването им.

5. Почистване от камъни:

- при равни терени почистването да се извършва ръчно, като се събират на купчинки и след това се изнасят;

- при стръмни и застрашени от ерозия терени събраните камъни се подреждат на

кордони-тераси по хоризонталите на релефа на разстояние от 20 до 100 м.

6. Възстановяване на изоставени пасища (чрез умерена паша или косене).

7. Почистване от храсти:

- чрез целенасочена паша;

- механично почистване чрез изрязване.

8. Борба с плевелната растителност:

- чрез навременна коситба;

- регулирана паша;

- окосяване на неопасаната трева.

9. Регулиране на водния режим при заблатени площи:

- чрез диги или мрежа от открити канали за отводняване за ускоряване на повърхностния отток.

10. Косенето в мерите и пасищата, следва де се извършва съгласно разпоредбите на „Агроекологични плащания” от Програмата за развитие на селските райони за периода 2014 –2020 и Наредба № 5 от 24 февруари 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.

**В. Мерки свързани с пашуването**

1. При свободна паша се спазват следните основни положения:

- Начало на пашата – в края на фазата на бретене на тревните култури при височина на тревостоя 8-10 см. за овцете и на 15 см. – за крави;

- Да не се допуска паша на животните през ранна пролет и късна есен;

- При силно охрастени пасища да се прилага т. н. целенасочена паша в началото на вегетацията;

- Да не се допуска струпване на животните на едно и също място за да се избегне

селективното изпасване.

2. При регулирана паша се прави **парцелиране** при спазване на следните основни положения:

- Броя на животните да се съобрази с продуктивното състояние на пасището;

- Брой, големина и форма на парцелите зависят от периода на възстановяване на

тревостоя – при сухи условия броя им е от 10 до 17дни, а при поливни 5-10 дни;

- Пашата започва при достигане на пасищна зрялост на тревите;

- Животните престояват във всеки парцел до 6 дни;

- Пашата приключва при използване на 75% от тревостоя;

- След всяко използване на парцела се почива 20-30 дни при поливни условия и 40-50 дни при сухи условия.

3. Комбинирано използване -сенокосно и пасищно:

- Редуване по години;

- Двуполна система, при която площа се разделя на две части, в едната се пасе до края на юли, а в другата се коси, след което начина на ползване на парцели се сменя.

***VІ. ВЕТЕРИНАРНА ПРОФИЛАКТИКА***

Мерките за ветеринарна профилактика и борба срещу болестите по животните са посочени в Държавната профилактична програма за задължителните мерки за профилактика и борба срещу болестите по животните през 2017г., съгласно чл. 118, ал. 1 от Закона за ветеринарномедицинската дейност /ЗВД/. При поява на заразна болест Генералния директор на Националната ветеринарна медицинска служба издава заповед, с която определя мерките за ограничаване и ликвидиране на болестта. Постоянно действащите към Областните управители и кметства на общини епизоотични комисии предприемат действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни /текущи и заключителни/ дезинфекции, дезинсекции и дератизации /ДДД/ предвидени в съответната наредба.

Съгласно чл.108, ал.1 от ЗВД средствата за покриване на разходите, свързани с епизоотични рискове, ежегодно се осигуряват целево от републиканския бюджет. При възникване на заболяване от списъка по чл. 118, ал. 1 от ЗВД, ДДД мероприятията и консумативите се заплащат от бюджета съгласно чл. 120, ал. 3 от ЗВД. Профилактичните ДДД мероприятия се договарят и заплащат от собствениците на обектите, съгласно чл. 120, ал. 4 от ЗВД.

***VІІ. МЕРИ И ПАСИЩА ПРЕДНАЗНАЧЕНИ ЗА ИЗКУСТВЕНИ ПАСИЩА, ЗА ЗАСЯВАНЕ С ПОДХОДЯЩИ ТРЕВНИ СМЕСКИ***

Общински съвет може да определи пасища за засяване с подходящи смески, с цел да се подобри тревостоя.

***VІІІ. ПОСТРОЯВАНЕ НА НАВЕСИ***

Построяването на навеси в мери и пасища се извършва съгласно изискванията на Наредба № 19 от 25 октомври 2012 г. за строителство в земеделските земи без промяна на предназначението им - ДВ, бр. 85 от 6 ноември 2012 г., в сила от 06.11.2012 г. и Закона за опазване на земеделските земи.

***ІХ. ОХРАНА***

Ползвателите на мери и пасища от Общинския поземлен фонд организират охраната на ползваните от тях имоти, включени в договора за наем и за които са поели задължението да ги поддържат в добро земеделско и екологично състояние.

***Х. РЕЖИМ НА ПОЛЗВАНЕ, ЗАБРАНИ И ОГРАНИЧЕНИЯ***

Задължения на общината:

-Да осигури безпрепятствено ползване на общинските мери и пасища за извеждане на паша на притежаваните от земеделските стопани животни.

-Да предоставя информация и методически указания на ползвателите относно необходимите мероприятия по поддържане и опазване на мерите и пасищата.

-Мерките за ветеринарна профилактика и борба срещу болестите по животните се определят съгласно Държавната профилактична програма за задължителните мерки за профилактика и борба срещу болестите по животните и Закона за ветеринарномедицинската дейност /ЗВД/. Постоянно действащите епизоотични комисии предприемат действия и контролират изпълнението на набелязаните мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат задължителни дезинфекции, дезинсекции и дератизации, хигиенизиране на водопои или налагане на забрана върху използването им при необходимост.

Задължения на животновъдите, ползватели на общински мери и пасища:

 - Да почистват постоянните пасища от нежелана храстовидна растителност и да провеждат борба с плевели и устойчиви растителни видове.

 - Да не променят предназначението на пасищата и мерите, да не ги разорават и да не ги използват за неземеделски нужди.

 - Да не допускат замърсяването им с битови, строителни, производствени, опасни и други отпадъци.

 - Да не се палят сухи треви и храсти в пасищата, мерите.

 - Да окосяват порасналата, неизпасана трева.

 - При необходимост да извършват пръскане със съответните разрешени препарати за обезпаразитяване и наторяване. Да не ги наторяват с изкуствени торове и с утайки от пречистени отпадни води.

 - Да не се извършва паша нощем и без пастир.

 - Да не се извършва паша в горите граничещи с пасищата.

 - Да не се допуска лагеруване на домашни животни в пасищата.

 - Да не извършват сеч на намиращите се върху отдадените под наем пасища и мери отделно стоящи или групи дървета, без разрешение от компетентните органи.

 - Да ги опазват от ерозиране, заблатяване, засоляване.

 - Да не изграждат постройки с траен статут в пасищата и мерите.

 - Да не ги преотстъпват за ползване на трети лица.

-Да не ограждат наетите мери и пасища.

-Да осигурят свободен достъп до наетите от тях пасища и мери на всички тревопасни животни , отглеждани в населено място , независимо от техния вид и възраст.

-Нямат право да събират такса от собствениците на животни, независимо от разходите, които са направили по почистване на пасищата и мерите.

- Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.

- Ползвателите на мери и пасища от общинския поземлен фонд организират охраната на ползваните от тях имоти, включени в договора за наем.

- При ползването на пасищата и мерите от ОПФ е необходимо да се спазват Националните стандарти за поддържане на земята в добро земеделско и екологично състояние, включващи опазване на почвата от ерозия, запазване на структурата на почвата, осигуряване на минимално ниво на поддръжка на естествените местообитания.

- Косенето в пасищата да се извършва след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започва от средата към периферията.

- За прокари до местата за паша и водопой на животните да се използват съществуващите полски пътища, а за излизане от населеното място да се използва маршрут, определен от кмета/км.наместник на населеното място.

За неуредени в настоящите правила въпроси се прилагат реда и правилата на Законът за собствеността и ползването на земеделските земи и действащото законодателство на Република България.